Александар Ненадовић потиче из угледне породице Ненадовић, а рођен 3/15. августа 1815. године у Хотину у Бесарабији и Руској Империји, где су се након пропасти Првог српског устанка преселили његов отац војвода Јаков Ненадовић и мајка Наранџа. Брат је Јеврема Ненадовића и стриц књегиње Персиде. У Хотину је завршио основну и средњу школу, а када се његов отац Јаков вратио у Србију заједно са породицом 1831. године, Ацика је тада примљен за практиканта суда ваљевске нахије. Исте године се уписао у новоотворено врховно училиште (Виша школа) у Београду. Први разред је завршио са одличним успехом, али није познато да ли је уопште похађао други разред. Као помоћник судског писара је био запослен 1834. године, док је 1835. године постављен за писара осправничества ваљевског округа. Идуће године је постављен за експедитора Савета, а 1839. године за стоначелника Државног савета. Завршио је Лицеј у Београду 1841. године.